حجت الاسلام آغا علی رضوی :

سیلاب زدگان کے مسائل فوری طور پر حل کیے جائیں

مجلس وحدت مسلمین پاکستان گلگت بلتستان کے سیکرٹری جنرل نے کہا : اسکردو سدپارہ، رگیول، حسین آباد، روندو اور دیگر مقامات پر سیلاب سے متاثرہ افراد کے لیے حکومتی اقدامات ناکافی ہیں ۔

خبر کا کوڈ: ۴۲۹۴۵۸

تاریخ: ۱۳ آبان ۲۰۱۷ - ۱۴:۳۱

رسا نیوز ایجنسی کی رپورٹ کے مطابق مجلس وحدت مسلمین پاکستان گلگت بلتستان کے سیکرٹری جنرل حجت الاسلام آغا علی رضوی نے اسکردو میں حالیہ سیلاب کے متاثر ین کے مسائل کے حوالے سے ڈپٹی کمشنر اسکردو سے ملاقات کی اور متاثرین کی امداد کے حوالے سے اقدامات پر تبادلہ خیال کیا۔

انہوں نے اسکردو سدپارہ، رگیول، حسین آباد، روندو اور دیگر مقامات پر سیلاب سے متاثرہ افراد کے لیے حکومتی اقدامات کو ناکافی قرار دیا اور زور دیا کہ سیلاب زدگان کے مسائل فوری طور پر حل کیے جائیں۔

اس موقع پر ڈی سی اسکردو نے سیلاب زدگان کے مسائل کے حل کے لیے فوری اقدامات کی یقین دہانی کرائی۔ اس موقع پر ڈی سی اسکردو نے کہا کہ سیلاب متاثرین کی امداد کے لیے انتظامیہ سرگرم عمل ہے۔

اسکردو میں سیلاب کی وجہ سے بند ہونے والی سڑکوں کو دو دن کے اندر بحال کیا جائے گا، پانی کی فراہمی کے لیے بھی فوری طور پر عوام کے تعاون سے فوری طور پر کام شروع کیا جائے گا جبکہ لاپتہ افراد کی بحالی کے لیے پہلے سے ہی ریسکیو آپریشن جاری ہے۔

انہوں نے متاثرین کی مکمل بحالی کے لیے معاوضہ سمیت دیگر اقدامات کی یقین دہانی کرائی۔/۹۸۹/ف۹۴۰/